Die gedagte van ’n museum vir Bethulie het tydens die Van Riebeeck fees.in 1952 ontstaan by me De Swardt, die skoolhoof se vrou. In 1956 is die huis teruggekoop deur die Pellissier familie.wat dit daarna aan die munisipaliteit se Eeufees Museumkomitee skenk om dit in ‘n museum te verander. Dit word tot ‘n spogmuseum ontwikkel.
In 1975 neem die Vrystaatse Provinsiale Administrasie die museum oor en ontwikkel dit in die eerste temamuseum van die provinsie. In die proses word heelwat artefakte van die museum weggeneem. In 1979 word die gebou vir die laaste keer deur die Provinsiale Administrasie gerestoreer en in stand gehou. Die gebou word as ’n nasionale gedenkwaardigheid verklaar.
‘n Groot uitdaging vir die Stigting is om fondse te bekom vir die bedryf van die museum. Projekte soos die verkoop van items op die maandelikse dorpsmark het alreeds vrugte afgewerp.
Behalwe vir die besondere Pellissier familiebegrafplaas is die volgende te sien wat dateer uit die Pellissier tydperk: ’n bakoond, die kloktoring, oorblyfsels van die dam, die groentetuin se uitleg, granaatbome en die klipmuur om die erf.
Die museum sal sodra die oorname afgehandel is deur vrywilligers beman word en sal dus nie elke dag en heeldag oop wees nie. Skakel 083 630 8849 of 083 251 3555 vir ’n besoek of vir navrae.